Byrådet i Mariagerfjord Kommune har besluttet at give Veddum-Skelund- Visborg Kraftvarmeværk lov til at koble sig på Hadsund Fjernvarme for på den måde at bringe de høje varmeudgifter ned. Kraftvarmeværket er et barmarksværk og har en af landets højeste varmepriser og har længe søgt efter muligheder for at bringe priserne ned. For nogle måneder siden gav regeringen værkerne mulighed for at få godkendt supplerende forsyning fra et biomassefyret varmeproduktionsværk. For at kunne tilkobles Hadsund Fjernvarme, skal der etableres en 2,7 kilometer lang transmissionsledning mellem Visborg og Hadsund. Det koster omkring fire millioner kroner. Man regner med, at den nye løsning vil sætte priserne på varmen ned med mindst 25 procent.

Opsummering:
Veddum-Skelund- Visborg Kraftvarmeværk får nu lov til at koble sig på Hadsund Fjernvarme. Det skal gøre de tårnhøje varmeudgifter 25 % billigere.